በሳዑዲ ፈቃድ የሌላቸው ዜጎች በቀሩት ቀናት ወደ አገራቸው እንዲመለሱ ጥሪ ቀረበ
በሳዑዲ አረቢያ ሕጋዊ የስራና የመኖሪያ ፈቃድ የሌላቸው ዜጎች በቀሩት ቀናት በተገኘው የትራንስፖርት አውታር ወደ አገራቸው እንዲመለሱ የመንግሥት ኮምዩኒኬሽን ጉዳዮች ጽህፈት ቤት ጥሪ አቀረበ።የጽህፈት ቤቱ ኃላፊ ሚኒስትር ዶክተር ነገሪ ሌንጮ በወቅታዊ አገራዊ ጉዳዮች ዙሪያ ለጋዜጠኞች መግለጫ ሰጥተዋል።ሚኒስትሩ እንዳሉት የሳዑዲ መንግሥት ሕጋዊ ፈቃድ የሌላቸውን ዜጎች አገር ለቀው እንዲወጡ ካወጀ ጀምሮ የአትዮጵያ መንግሥት ዜጎቹ በሠላም ወደ አገራቸው እንዲመለሱ ከፌደራል እስከ ክልሎች ግብረ-ኃይል በማቋቋም ሲሰራ ቆይቷል።ዜጎች የከፋ ችግር ሳይደርስባቸው ክብራቸው ተጠብቆና ያፈሩትን ንብረት ይዘው እንዲመለሱ መረጃ ከመስጠት ጀምሮ እዚያው ድረስ በመሄድ የተለያዩ ሥራዎችን ሲያከናውን ነበር ብለዋል።"የአየር ትኬት ዋጋ ቅናሽ መደረጉንና ተመላሾች በዕድሉ ተጠቅመው ወደ አገራቸው እንዲመለሱ በቀን ስምንት፣ በሳምንት ደግሞ 17 ጊዜ የበረራ አገልግሎት እንዲያገኙም ተደርጓል" ነው ያሉት።ተመላሾች የተቀመጠው የጊዜ ገደብ ተጠናቆ የከፋ ጉዳት ሳይደርስባቸው፣ ንብረቶቻቸውንም ተቀምተው ወደ ወኅኒ ቤት ከመግባታቸው በፊት በቀሩት ቀናት ወደ አገራቸው እንዲመለሱ ዶክተር ነገሪ ጥሪ አቅርበዋል።የተቀመጠው ጊዜ ጥቂት በመሆኑ በቀሩት ቀናት በተገኘው አጋጣሚ ወደተለያዩ ወደቦችም ጭምር ለማመላለስ ሁኔታዎች እንደሚመቻቹ ነው ዶክተር ነገሪ የገለጹት።እነዚህ ዜጎች ወደ አገራቸው ከተመለሱ በኋላ እንዲቋቋሙና ተደራጅተው ወደ ሥራ እንዲገቡ መንግሥት ከፌዴራል እስከ ክልሎች እየሰራ ነው ብለዋል ሚኒስትሩ።የኢትዮጵያ መንግስት ሳዑዲ ሕጋዊ የስራና የመኖሪያ ፈቃድ የሌላቸውን ስደተኞች ከአገሯ ለማስወጣት ያስቀመጠችው የጊዜ ገደብ እንዲራዘም ጠይቋል የሚለው "የሐሰት ወሬ ነው" ያሉት ዶክተር ነገሪ ዜጎች በተባለው ጊዜ እንዲወጡ አሳስበዋል። እስካሁን ወደ አገራቸው ለመመለስ ከተመዘገቡና የጉዞ ሰነድ ከወሰዱ 85 ሺህ አትዮጵያውያን ውስጥ እስከ ትናንት ድረስ 35 ሺህ ናቸው የተመለሱት።  የሳዑዲ አረቢያ መንግስት ሕጋዊ የስራና የመኖሪያ ፈቃድ ሳይኖራቸው የሚኖሩ የየትኛውም አገር ዜጎች በሦስት ወራት  ውስጥ አገሪቱን ለቀው እንዲወጡ ማወጁ የሚታወስ ሲሆን ገደቡ ሊጠናቀቅ ዛሬን ጨምሮ አራት ቀናት ቀርተውታል።     